REPUBLIKA HRVATSKA

Šibensko-kninska županija

**Grad Drniš**

Trg kralja Tomislava 1

22320 Drniš

OIB: 38309740312

(dalje u tekstu „Naručitelj“)

**KLASA:**  018-04/20-40/1

**URBROJ:** 2182/06-20-

**Za projekt sufinanciran od EU**

**DOKUMENTACIJA O NABAVI**

**U POSTUPKU JAVNE NABAVE MALE VRIJEDNOSTI**

**IZVOĐENJE RADOVA**

**SANACIJE ODLAGALIŠTA NEOPASNOG OTPADA „MOSEĆ“ U GRADU DRNIŠU**

**PRILOG 1 – Prijedlog ugovora**

Evidencijski broj nabave: MV04/20

Drniš, srpanj 2020. godine

**Grad Drniš, Trg kralja Tomislava 1, 22320 Drniš, OIB: 38309740312**, zastupan po gradonačelniku Josipu Begonji (u daljnjem tekstu: Naručitelj)

i

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**,OIB: \_\_\_\_\_\_\_\_\_\_\_\_\_\_,

zastupan po \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (u daljnjem tekstu: Izvođač)

zaključili su dana \_\_\_\_\_\_\_\_\_\_\_\_\_\_\_ godine

**UGOVOR**

**ZA IZVOĐENJE RADOVA NA SANACIJI ODLAGALIŠTA NEOPASNOG OTPADA „MOSEĆ“ U GRADU DRNIŠU**

Članak 1.

Ovaj ugovor sklapa se na temelju provedenog otvorenog postupka javne nabave za izvođenje radova na sanaciji odlagališta neopasnog otpada „Moseć“ u Gradu Drnišu koji se vodi pod evidencijskim brojem \_\_\_\_, Odluke o odabiru najpovoljnije ponude KLASA: \_\_\_\_\_\_\_\_\_\_\_\_\_, URBROJ: \_\_\_\_\_\_\_\_\_\_\_ od \_\_\_\_\_\_\_ 2020. i ponude Izvođača broj \_\_\_\_ od \_\_\_\_\_\_\_2020. koja je u navedenom postupku javne nabave odabrana kao ekonomski najpovoljnija.

Članak 2.

Ovim Ugovorom Naručitelj naručuje, a Izvođač se obvezuje izvesti radove na sanaciji odlagališta neopasnog otpada „Moseć“ u Gradu Drnišu (dalje: Projekt) u svemu prema projektnoj dokumentaciji i dozvolama iz članka 3. Ugovora.

Ugovorne strane izvršavaju Ugovor u skladu s uvjetima određenim u Dokumentaciji o nabavi i odabranom ponudom iz članka 1.

Članak 3.

Radovi iz članka 2. ovog Ugovora moraju se izvesti sukladno sljedećim dozvolama, njihovim prilozima i pripadajućoj projektnoj dokumentaciji:

1. Građevinska dozvola (KLASA: UP/I-361-03/19-01/000054, URBROJ: 2182/1-16/2-19-0006, od 25.10.2019., izdana 27.09.2018 (Šibensko-kninska županija, Upravni odjel za prostorno uređenje i gradnju, Ispostava Drniš) pravomoćna od 28.10.2019. godine.

CIJENA

Članak 4.

Ugovorena cijena radova iz članka 2. ovog Ugovora iznosi: **\_\_\_\_\_\_\_\_\_\_\_\_\_\_ kn**

Slovima: **\_\_\_\_\_\_\_\_\_\_\_\_\_\_\_\_\_\_\_ kuna**

Cijena radova iz prethodnog članka ne uključuje PDV.

PDV će se obračunati sukladno primjenjivim zakonskim propisima.

Članak 5.

Ugovorna cijena pokriva sve obveze i troškove Izvođača iz ovog Ugovora i sve što je potrebno za točno izvođenje i dovršenje ugovorenih radova i otklanjanje svih nedostataka.

Smatrat će se da je Izvođač pregledao gradilište, njegovu okolicu, dobio sve potrebne informacije o rizicima i drugim okolnostima koji mogu utjecati na radove i da je prije podnošenja ponude bio upoznat sa svim relevantnim činjenicama koje mogu utjecati na mogućnost ispunjenja ugovornih obaveza s njegove strane.

Ovim ugovorom isključuje se primjena Posebnih uzanci o građenju.

NAČIN OBRAČUNA I UVJETI PLAĆANJA

Članak 6.

Naručitelj će plaćati izvedene radove temeljem privremenih i okončane situacije koje su prilog izdanom e-računu, i koje moraju biti ovjerene od strane nadzornog inženjera i Naručitelja.

Plaćaju se samo stvarno izvedeni i neosporeni radovi koji su upisani i obračunati u građevinskoj knjizi i ovjereni po nadzornom inženjeru, a sukladno proceduri iz članaka 7. i 8. ovog Ugovora. Obračun izvedenih radova vrši se prema ovjerenim izvedenim količinama i jediničnim cijenama iz troškovnika koji je priložen Ugovoru i čini njegov sastavni dio.

Jedinične cijene su nepromjenjive cijelo vrijeme trajanja Ugovora.

Plaćanje predujma Izvođaču je isključeno.

Članak 7.

Za izvedene radove Izvođač se obvezuje ispostaviti Naručitelju e-račun popraćen privremenom ili okončanom situacijom do 5. dana u mjesecu za prethodni mjesec (kalendarski mjesec) koja opravdava iznos računa. Uz situaciju, potpisanu od strane inženjera gradilišta i odgovorne osobe, Izvođač obvezno dostavlja i građevinsku knjigu popraćenu dokaznicama mjera za sve izvedene radove koji su predmet situacije. Situacija smije sadržavati samo izvedene radove obračunate u građevinskoj knjizi ovjerenoj od strane nadzornog inženjera. Uz situaciju Izvođač također dostavlja izvještaj potpisan od inženjera gradilišta u kojem su opisani svi izvedeni radovi za predmetno razdoblje, napredak radova, eventualno uočeni problemi na gradilištu i priložena fotodokumentacija. Prema uputi nadzornog inženjera izvještaj može sadržavati i ostale činjenice bitne za praćenje realizacije projekta.

E-račun mora biti predan preko zakonom propisanog sustava, a prateća situacija s navedenim prilozima mora biti zaprimljena putem pisarnice Naručitelja bez obzira na način dostave.

Osim navedenoga, Izvođač je u obvezi dostaviti Naručitelju uredno složenu digitalnu (skeniranu) kopiju situacije, ovjerene građevinske knjige, ovjerenog građevinskog dnevnika i izvještaja za predmetni kalendarski mjesec na CD/DVD/USB mediju ili putem e-maila na dostavljenu kontakt adresu Naručitelja.

Nadzorni inženjer je dužan ispostavljene situacije pregledati i ovjeriti u roku od 5 (pet) dana po primitku situacije od strane Naručitelja. Naručitelj je dužan da od strane nadzornog inženjera ovjerene privremene i okončanu situaciju ovjeri sa svoje strane, odnosno dijelom ili u potpunosti ospori u roku od 5 (pet) dana po primitku. U slučaju osporavanja dijela ili cijele situacije, Naručitelj je dužan u navedenom roku vratiti na ispravak Izvođaču uz pisano očitovanje na temelju čega osporava situaciju.

Naručitelj će plaćanje nespornog dijela izvedenih radova izvršiti u roku od 60 dana od dana urednog zaprimanja sve potrebne dokumentacije (e-račun, situacije i prateći dokumenti). Uvjet za navedeni rok plaćanja je pravovremena ispostava svih traženih elektronskih i papirnatih dokumenta sukladno uvjetima iz ovog članka.

Plaćanja sukladno ovom članku vrše se na poslovni/e račun/e Izvođača IBAN: \_\_\_\_\_\_\_\_\_\_\_\_\_\_\_\_\_\_\_\_, otvoren kod \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ odnosno člana/članova zajednice gospodarskih subjekata \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ IBAN \_\_\_\_\_\_\_\_\_\_\_\_\_\_\_\_\_\_\_ otvoren kod \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ *(ako je primjenjivo).*

|  |
| --- |
| ***Ako se dio ugovora daje u podugovor, ovaj članak će se revidirati i nadopuniti sljedećim tekstom:***  *Dio ovog Ugovora daje se u podugovor, kako slijedi:*   1. *Predmet, količina i vrijednost radova koje će izvesti podugovaratelji: prema ovjerenom prilogu dostavljenom u prihvaćenoj ponudi Izvođača;* 2. *Podaci o podugovarateljima:*   *(Podugovaratelj 1, adresa, OIB, IBAN) [upisati]*  *(Podugovaratelj 2, adresa, OIB, IBAN) [upisati]*  *Izvođač mora svojoj situaciji priložiti račune, odnosno situacije svojih podugovaratelja koje je prethodno ovjerio, te raspodjelu plaćanja.*  *Dio ugovora koji se daje u podugovor sukladno stavku 7. ovog članka, Naručitelj neposredno plaća podugovaratelju/ima na IBAN iz stavka 7. ovog članka.* |

Svoje obveze prema Izvođaču s naslova dospjelih obračunskih situacija, Naručitelj, osim prijenosom u korist IBAN računa, može podmiriti i na drugi zakonit način.

Članak 8.

U slučaju potrebe za izvođenje naknadnih i nepredviđenih radova, Izvođač za iste mora ishoditi pisanu suglasnost nadzornog inženjera, te potom podnijeti zahtjev Naručitelju. Naknadni i nepredviđeni radovi mogu se izvoditi samo nakon pisane suglasnosti Naručitelja.

Analiza jediničnih cijena za naknadne i nepredviđene radove radit će se na temelju analize jediničnih cijena usporedivih stavki iz ugovornog troškovnika, ukoliko takve postoje. U protivnome, analiza će se odrediti iz razumnih troškova i razumne dobiti, poštujući pritom pravila struke i poslovne običaje u Republici Hrvatskoj.

POČETAK I ROK ZAVRŠETKA RADOVA

Članak 9.

Izvođač će biti uveden u posao u roku ne dužem od 30 (trideset) dana od obostranog potpisa Ugovora.

Naručitelj će odrediti dan uvođenja u posao i pisanim putem najmanje 7 (sedam) dana prije uvođenja u posao o tome obavijestiti Izvođača.

Pod uvođenjem u posao Izvođača podrazumijeva se ispunjenje onih obveza Naručitelja bez čijeg prethodnog ispunjenja započinjanje radova faktički nije moguće ili pravno nije dopušteno, a obuhvaća:

* predaju Izvođaču zemljišta za izvođenje radova (gradilišta) slobodnog od fizičkih i pravnih prepreka;
* osiguranje Izvođaču prava pristupa gradilištu;
* predaju Izvođaču glavnog projekta i potrebnih dozvola za građenje;
* prijavu gradilišta prema nadležnom tijelu.

O uvođenju Izvođača u posao sastavlja se zapisnik i to se upisuje u građevinski dnevnik od strane nadzornog inženjera.

Izvođač se može pisano očitovati o eventualnim nejasnoćama ili manjkavostima projektne dokumentacije i ishođenih dozvola za koje smatra da mogu spriječiti ili ometati izvođenje radova u roku 7 (sedam) dana od preuzimanja dokumentacije, jer se naknadno isticanje nepotpunosti dokumentacije neće smatrati opravdanim razlogom odgode izvođenja radova. Naručitelj je obvezan potrebna objašnjenja i dopune dokumentacije staviti na raspolaganje Izvođaču radova u roku 8 (osam) dana od zaprimljenog pisanog očitovanja Izvođača.

Izvođač je dužan izraditi Plan izvođenja radova sukladan odredbama Pravilnika o zaštiti na radu na privremenim gradilištima, te ga prije početka radova mora dostaviti na ovjeru i potpis Koordinatoru zaštite na radu tijekom građenja čiji angažman osigurava Naručitelj.

Izvođač će početi izvođenje ugovorenih radova odmah po uvođenju u posao i mora izvoditi radove u kontinuitetu bez neopravdanoga zastoja sve do njihova dovršetka.

Izvođač je dužan pažnjom iskusnog gospodarstvenika pregledati tehničku dokumentaciju dostavljenu od strane Naručitelja, te pravovremeno upozoriti nadzornog inženjera i Naručitelja na uočene ili utvrđene nedostatke tehnike, materijala i opreme koji su njome predviđeni za ugradnju odnosno izvođenje radova.

Članak 10.

Rok završetka ugovorenih radova je 10 (deset) mjeseci od uvođenja Izvođača u posao. Navedeni rok obuhvaća 9 (devet) mjeseci izvođenja radova i 1 (jedan) mjesec za tehnički pregled i primopredaju radova.

Završetkom ugovorenih radova smatra se datum naveden u zapisniku o primopredaji radova. Preduvjet za traženje primopredaje je uspješno obavljen tehnički pregled u kojem je utvrđeno da se može izdati uporabna dozvola, te potvrda nadzornog inženjera da su izvedeni svi ugovoreni radovi.

Izvođač je suglasan i u obvezi prilagoditi se s izvođenjem radova stvarnim rokovima početka i završetka realizacije projekta. Dan završetka radova upisuje se u građevinski dnevnik.

Članak 11.

Izvođač ima pravo zahtijevati produljenje roka za završetak radova u slučajevima u kojima je zbog promijenjenih okolnosti ili neispunjavanja obveza Naručitelja bio spriječen u izvođenju radova.

Pod promijenjenim okolnostima iz prethodnog stavka razumije se osobito:

* nepovoljne vremenske prilike za izvođenje pojedinih vrsta radova, koje znatno odstupaju od vremenskih prilika za godišnje doba i mjesto izvođenja radova sukladno relevantnim službenim statističkim podacima, utvrđene u građevinskom dnevniku i ovjerene od nadzornog inženjera;
* uvjeti u tlu koji odstupaju od uvjeta predviđenih projektnom dokumentacijom;
* nepredviđeni radovi koji se moraju izvesti za koje Izvođač nije znao niti je mogao znati u vrijeme sklapanja Ugovora, a njihovo izvođenje utječe na mogućnost izvođenja radova u ugovorenom roku;
* naknadni radovi prema zahtjevu Naručitelja;
* obveze trećih strana (javnopravnih tijela) koje trajanjem nadmašuju zakonom propisane rokove, poput vremena provedbe tehničkog pregleda, pod uvjetom da je Izvođač pravodobno stvorio uvjete naručitelju da podnese zahtjeve koji omogućuju ispunjenje ugovornih obveza unutar roka iz članka 10.;
* privremena obustava radova određena od strane Naručitelja, u slučaju opravdanih i obrazloženih razloga koji privremeno sprječavaju odvijanje radova, a navedeni razlozi nisu krivnja Naručitelja, niti Izvođača, a ne potpadaju pod definiciju više sile;
* pojava više sile. Viša sila znači izuzetan događaj ili okolnost:

1. koja je izvan kontrole ugovorne strane;
2. koju ugovorna strana nije mogla razumno izbjeći prije sklapanja Ugovora;
3. koju, kada je nastala, Ugovorna strana nije mogla razumno izbjeći ili savladati i
4. koja se ne može u bitnome pripisati drugoj Ugovornoj strani.

Viša sila obuhvaća, ali se ne ograničava na izuzetne događaje ili okolnosti koje su dolje navedene, pod uvjetom da su ispunjeni uvjeti od a) do d):

* rat, neprijateljstva (bilo objavljeni ili ne), invazije, napad inozemnih neprijatelja;
* pobuna, terorizam, revolucija, ustanak, vojna ili uzurpirana vlast ili građanski rat;
* izgredi, nemiri, neredi, štrajk ili obustava rada od strane osoba koje ne pripada Izvođaču i njegovim podugovarateljima;
* ratno streljivo, eksplozivni materijali, ionizirajuće zračenje ili radioaktivno zagađenje, osim ako to nije uzorkovano korištenjem od strane Izvođača takvog streljiva, eksploziva, zračenja ili radioaktivnosti i
* prirodne katastrofe kao potres, uragani, tajfuni ili vulkanska aktivnost.

Da bi se zahtjev za produljenje roka uslijed gore napisanih okolnosti uzeo u razmatranje, Izvođač ga je dužan podnijeti pisanim putem Naručitelju u roku ne duljem od 7 (sedam) dana od kada sazna ili je pažnjom iskusnog Izvođača trebao saznati za razlog zbog kojega je prema njegovom mišljenju potrebno produljenje sukladno prihvatljivim razlozima iz ovog članka Ugovora, ali ne može podnijeti zahtjev nakon proteka roka za završetak radova. Pisani zahtjev mora biti popraćen detaljnim obrazloženjem okolnosti uslijed kojih se podnosi.

Članak 12.

Izvođač je dužan u roku od 7 (sedam) dana od uvođenja u posao izraditi i predati na odobrenje nadzornom inženjeru terminski plan realizacije projekta (u obliku gantograma), u kojem će biti na razumljiv način vremenski prikazane sve aktivnosti i njihova međusobna međuovisnost, s istaknutim kritičnim putem. Terminski plan mora biti popraćen financijskim planom realizacije po mjesecima, kao i planom angažmana resursa (ljudstvo i strojevi) kojim dokazuje ostvarivost aktivnosti u zadanom vremenskom periodu.

Izvođač je prilikom izrade terminskog plana dužan uzeti u obzir zakonom propisane rokove za provedbu tehničkog pregleda u smislu da pravovremeno stvori preduvjete sa svoje strane da Naručitelj može pravovremeno predati zahtjev za izdavanje uporabne dozvole, budući se tehnički pregled mora provesti unutar ugovornog roka.

Ukoliko nadzorni inženjer smatra da dostavljeni plan nije potpun i/ili ne garantira ostvarivost rokova vratit će ga Izvođaču na doradu uz pisano obrazloženje što je potrebno popraviti i davanje primjerenog roka za doradu.

Izvođač je dužan izvoditi radove prema odobrenom terminskom planu. Izvođač je dužan napraviti reviziju terminskog i financijskog plana ukoliko stvarno stanje radova odstupa od njega, te za isto ishoditi suglasnost nadzornog inženjera.

OBVEZE IZVOĐAČA U POGLEDU KVALITETE IZVOĐENJA RADOVA

Članak 13.

Izvođač je dužan izvesti ugovorene radove na način i u rokovima koji su određeni Ugovorom, sukladno propisima i pravilima struke.

Izvođač se obvezuje da će materijale, opremu i ljudstvo angažirano na izvođenju radova koji su predmet ovog Ugovora, tijekom radova održavati u količini i broju koji osiguravaju nesmetano i pravodobno odvijanje radova.

Od početka radova do izvršene primopredaje radova, Izvođač na prikladan način čuva izvedene radove, opremu i materijale od oštećenja, propadanja, odnošenja i uništenja.

Izvođač je dužan prihvatiti svaki oblik prethodne i naknadne kontrole roba i materijala za ugradnju, postupaka i izvedenih radova na zahtjev Naručitelja. Trošak takvih kontrolnih ispitivanja snosi Naručitelj koji ih je dužan povjeriti ovlaštenim odnosno akreditiranim subjektima. U slučaju da kontrolna ispitivanja pokažu negativne rezultate, njihov nalaz može služiti kao podloga za nalog Izvođaču za osporavanje povezanih stavki iz dostavljenih situacija odnosno za popravak uočenih nepravilnosti tijekom trajanja ugovora ili razdoblja za obavještavanje o nedostacima.

UGOVORNA KAZNA

Članak 14.

Ugovorna kazna za zakašnjenje u završetku radova iznosi 2‰ (dva promila) dnevno ukupne ugovorne cijene. Iznos tako određene ugovorne kazne ne može prijeći 10% (deset posto) ukupne ugovorene cijene radova.

Naručitelj može odbiti ugovornu kaznu od bilo koje dospjele isplate Izvođaču ili ju naplatiti iz dostavljenog jamstva za uredno ispunjenje ugovora. Isplata ugovorne kazne neće utjecati na odgovornosti Izvođača.

OSIGURANJE RADOVA

Članak 15.

Izvođač je obvezan ugovoriti osiguranje gradilišta za vrijeme izvođenja radova i osiguranje od odgovornosti prema trećima, koje pokriva bilo kakvu štetu radnika Izvođača ili trećih osoba za slučaj nesreće, a koje pokriva period od datuma početka radova do dana primopredaje radova. Nakon izvršene primopredaje gradilišta, rizik slučajne propasti i oštećenja snosi Naručitelj.

DOKUMENTACIJA NA GRADILIŠTU

Članak 16.

Osim dokumentacije koju mora imati na gradilištu prema Zakonu o gradnji i podzakonskim aktima, Izvođač je dužan uredno voditi i čuvati građevinsku knjigu u koju se upisuju točni podaci o izmjerama i količinama izvedenih radova s odgovarajućim obračunskim crtežima i mjerama. Građevinska knjiga vodi se u jednom primjerku na način da svaka stavka troškovnika ima svoj zaseban list. Listove građevinske knjige potpisuje Inženjer gradilišta (i prema potrebi supotpisuje voditelj radova za određene vrste radova) i ovjerava ju nadzorni inženjer. Izmjere koje se tiču geodetskog praćenja (poput iskopa, nasipa i polaganja umjetnih materijala) moraju dodatno biti ovjerene i od stručne osobe zadužene za geodetsko praćenje radova koja je dio tima stručnog nadzora. Po završenom konačnom obračunu svi listovi građevinske knjige uvezuju se i predaju Naručitelju.

ODGOVORNE OSOBE

Članak 17.

Izvođač imenuje inženjera gradilišta, a u slučaju potrebe također i glavnog inženjera gradilišta, te u slučaju potrebe voditelje radova u svojstvu odgovorne osobe koja vodi građenje, odnosno pojedine radove sukladno Zakonu o gradnji (NN 153/13, 20/17, 39/19) i Zakonu o poslovima i djelatnostima prostornog uređenja i gradnje (NN 78/15, 118/18).

Izvođač je dužan nakon potpisa Ugovora, a najkasnije do datuma uvođenja Izvođača u posao (ukoliko to nije ranije dokazao) dostaviti dokaz da ispunjava sve zahtjeve za obavljanje djelatnosti građenja u Republici Hrvatskoj, te dokaz da Stručnjak 1 – Inženjer gradilišta, kojeg je imenovao u svojoj ponudi, ispunjava zahtjeve za obavljanje stručnih poslova i djelatnosti vođenja građenja sukladno Zakonu o poslovima i djelatnostima prostornog uređenja i gradnje (NN 78/15, 118/18, 110/19).

Izvođač je dužan prije početka radova Naručitelju dostaviti imenovanja i ovlaštenja imenovanih odgovornih osoba sukladno Zakonu o poslovima i djelatnostima prostornog uređenja i gradnje.

Članak 18.

Izvođenje radova Naručitelj će nadzirati putem nadzornih inženjera, a Izvođač je dužan omogućiti nesmetano provođenje stalnog i svakodnevnog stručnog nadzora. Naručitelj je dužan prije početka izvođenja radova dostaviti Izvođaču imenovanje nadzornih inženjera i u slučaju potrebe glavnog nadzornog inženjera.

U provedbi stručnog nadzora građenja, osim dužnosti određenih Zakonom o gradnji i pripadajućih podzakonskih akata, nadzorni inženjer je dužan i ovlašten od Naručitelja da provjerava, kontrolira i ovjerava:

* građevinsku knjigu;
* količine i cijene radova u situacijama;
* analize cijena;
* izvođenje radova prema planu Izvođača;
* Izvođačev sustav osiguranja kvalitete;
* uredno vođenje dokumentacije Izvođača kojom se dokazuje i kontrolira kvaliteta;
* provođenje Izvođačevih mjera zaštite na radu i zaštite okoliša;
* i ostalo što mu Naručitelj odredi sukladno zasebnom ugovoru o uslugama u cilju uspješnog izvršenja radova.

Nadzorni inženjer može u slučaju potrebe, a u svrhu zaštite života, izvedenih radova ili materijalnih dobara, narediti Izvođaču da izvede radove i poduzme mjere koje su po ocjeni nadzornog inženjera neophodne da se otkloni opasnost.

Članak 18A.

Naručitelj je dužan prije početka izvođenja radova dostaviti Izvođaču imenovanje voditelja projekta koji u njegovo ime prati realizaciju Ugovora i koordinira aktivnosti između Izvođača, Naručitelja i ostalih sudionika u gradnji, te ima ulogu sukladno odredbama Zakona o poslovima i djelatnostima prostornog uređenja i gradnje.

PRIMOPREDAJA I ZAVRŠNI OBRAČUN

Članak 19.

Nakon završetka izvođenja radova Izvođač je dužan s gradilišta ukloniti preostali materijal, opremu i sredstva za rad te privremene objekte izgrađene u okviru pripremnih radova, otpad i slično.

Izvođač će izvijestiti nadzornog inženjera i naručitelja o dovršetku svih ugovorenih radova i ostvarenju preduvjeta da se provede tehnički pregled građevine. Nadzorni inženjer mora izdati pisanu suglasnost (upisom u građevinski dnevnik ili dopisom) za sazivanje tehničkog pregleda.

Izvođač je dužan dovesti zemljište na području gradilišta i na prilazu gradilišta u uredno stanje prije provođenja tehničkog pregleda građevine.

Članak 20.

Najkasnije u roku od 3 (tri) dana nakon uspješno obavljenog tehničkog pregleda i po potpunom dovršetku ugovorenih radova Izvođač će pisanom obavijesti zatražiti da Naručitelj preuzme građevinu. Naručitelj i Izvođač dužni su u roku od narednih 7 (sedam) dana pristupiti primopredaji radova.

U slučaju da Izvođač propusti zatražiti preuzimanje građevine od druge strane, isto može bez odgode zatražiti i Naručitelj.

Izvođač je prije primopredaje radova dužan Naručitelju predati dokumentaciju izvedenog stanja, pregledanu i ovjerenu od strane nadzornog inženjera.

Nadzorni inženjer sastavlja te supotpisuje zapisnik o primopredaji koji potpisuju ovlašteni predstavnici Naručitelja i Izvođača. Zapisnik sadrži osobito sljedeće podatke:

* datum završetka radova i datum primopredaje;
* da li su radovi izvedeni prema Ugovoru, propisima i pravilima struke;
* podatak jesu li radovi završeni u ugovorenom roku, a ako nisu koliki je rok prekoračen,
* odgovara li kvaliteta izvedenih radova ugovorenoj kvaliteti;
* koje radove s nedostacima Izvođač treba popraviti, doraditi ili ponovo izvesti o svom trošku i u kojem roku to treba napraviti;
* konstataciju o primopredaji dokaza o kvaliteti materijala, opreme i radova sukladno odredbama Zakona o gradnji i drugih primjenjivih propisa

Članak 21.

Ako Izvođač u traženom roku ne popravi, doradi ili ponovo izvede radove s nedostacima koji su utvrđeni u zapisniku o primopredaji, Naručitelj će nedostatke otkloniti na trošak Izvođača i ima pravo aktivirati jamstvo za uredno ispunjenje ugovora, odnosno jamstvo za otklanjanje nedostataka u jamstvenom roku (koje mu od ta dva u danom trenutku bude dostupno).

Članak 22.

Najkasnije u roku 30 dana nakon primopredaje Naručitelj i Izvođač će sastaviti završni obračun. Završnim obračunom utvrđuje se izvršenje međusobnih obveza i prava između Naručitelja i Izvođača.

Završni obračun sadrži osobito:

* okončanu situaciju;
* podatak da li su nedostaci evidentirani u zapisniku o primopredaji ispravljeni od strane Izvođača u roku,
* koji iznos ugovorne kazne zahtijeva Naručitelj;
* podatke o činjenicama o kojima nije postignuta suglasnost ugovornih strana.

JAMSTVO ZA UREDNO ISPUNJENJE UGOVORA

Članak 23.

Izvođač je obvezan u roku od 10 (deset) dana od dana sklapanja ugovora, dostaviti Naručitelju jamstvo za uredno ispunjenje ugovora, u iznosu od 10% (deset posto) ugovorene cijene bez PDV-a, a u obliku bezuvjetne bankarske garancije, naplative od banke na prvi poziv, bez prava prigovora, s rokom važenja do najmanje 60 dana od Ugovornog roka za primopredaju radova.

U slučaju sklapanja ugovora sa Zajednicom gospodarskih subjekata, jamstvo za uredno ispunjenje ugovora mora glasiti na sve članove Zajednice gospodarskih subjekata, odnosno u jamstvu za uredno ispunjenje ugovora se trebaju nalaziti podaci o svim članovima zajednice gospodarskih subjekata bez obzira na to koji od članova zajednice gospodarskih subjekata dostavlja jamstvo. Naručitelj može predmetno jamstvo naplatiti neovisno o tome koji je član zajednice gospodarskih subjekata dao jamstvo i neovisno o odnosu na kojeg se člana zajednice gospodarskih subjekata ostvare osigurani slučajevi navedeni u jamstvu.

Dopušteno je da zajednica gospodarskih subjekata priloži jamstvo za uredno ispunjenje ugovora koje se sastoji od više bankovnih jamstava koje daju članovi zajednice, a koje u ukupnom zbroju predstavljaju traženu visinu jamstva.

U slučaju nedostavljanja jamstva za uredno ispunjenje ugovora u zadanom roku, Naručitelj može raskinuti ugovor i naplatiti jamstvo za ozbiljnost ponude.

Naručitelj je ovlašten izvršiti naplatu po jamstvu za uredno ispunjenje ugovora u slučaju povrede ugovornih obveza od strane Izvođača koje rezultiraju raskidom ugovora krivnjom Izvođača, navedenim u članku 27.

Ukoliko dođe do povećanja cijene Ugovora, Izvođač će dostaviti dopunu jamstva ili novo jamstvo za uredno ispunjenje ugovora, koje mora pokrivati iznos od 10% (deset posto) novougovorene vrijednosti radova bez PDV-a. Navedeno jamstvo/dopuna jamstva bit će dostavljeno Naručitelju unutar 10 (deset) dana od povećanja ugovorne cijene, odnosno sklapanja dodatka Ugovoru.

Ukoliko dođe do promjene Ugovorenog roka za primopredaju radova, Izvođač će dostaviti dopunu jamstva ili novo jamstvo za uredno ispunjenje ugovora s rokom važenja do najmanje 60 dana od novog Ugovornog roka za primopredaju radova, unutar 10 (deset) dana od sklapanja dodatka Ugovoru.

Izvođač je obvezan da jamstvo za uredno ispunjenje ugovora bude važeće sve dok se ne steknu uvjeti da se dostavi jamstvo za otklanjanje nedostataka u jamstvenom roku i izvrši se njegova dostava Naručitelju.

Najkasnije 7 (sedam) dana od primitka jamstva za otklanjanje nedostataka u jamstvenom roku, Naručitelj će Izvođaču vratiti neiskorišteno jamstvo za uredno ispunjenje ugovora.

JAMSTVENI ROK

Članak 24.

Jamstveni rok za kvalitetu izvedenih radova je 24 (dvadesetčetiri) mjeseca, a počinje teći od dana primopredaje radova.

Izvođač jamči da su izvedeni radovi u vrijeme primopredaje sukladni odredbama ugovora, propisima i pravilima struke i da nemaju skrivene nedostatke koji umanjuju vrijednost objekta ili njegov vijek trajanja.

Izvođač je dužan o svom trošku otkloniti sve nedostatke koji se pokažu u jamstvenom roku, a koji su nastupili zbog toga što se Izvođač nije držao svojih obveza u vezi s kvalitetom radova i materijala.

Naručitelj će odrediti Izvođaču primjeren rok za otklanjanje nedostataka. Ukoliko Izvođač ne otkloni nedostatke u roku koji mu je Naručitelj odredio, Naručitelj može potrebne radove ugovoriti s trećom osobom uz pažnju dobrog gospodara, te za njihovo plaćanje koristiti sredstva iz dostavljenog jamstva za otklanjanje nedostataka u jamstvenom roku.

Prava Naručitelja prema Izvođaču zbog nedostataka na izvedenim radovima prelaze i na sve kasnije vlasnike ili korisnike objekta do isteka jamstvenog roka.

JAMSTVO ZA OTKLANJANJE NEDOSTATAKA U JAMSTVENOM ROKU

Članak 25.

Izvođač je obvezan u roku od 8 (osam) dana od primopredaje radova, a svakako prije isteka jamstva za uredno ispunjenje ugovora, dostaviti jamstvo za otklanjanje nedostataka u jamstvenom roku, koje će biti aktivirano u slučaju da u zadanom roku ne ispuni obvezu otklanjanja nedostataka, u iznosu od 10% (deset posto) vrijednosti izvršenih radova bez PDV-a, a u obliku bezuvjetne bankarske garancije, naplative od banke na prvi poziv, bez prava protesta, s rokom važenja najmanje 24 (dvadesetčetiri) mjeseca od dana primopredaje radova.

U slučaju da Izvođač propusti pravovremeno predati jamstvo za otklanjanje nedostataka u jamstvenom roku, Naručitelj zadržava pravo naplatiti u punom iznosu jamstvo za uredno ispunjenje ugovora.

Najkasnije 7 (sedam) nakon isteka jamstvenog roka, Naručitelj će Izvođaču vratiti neiskorišteno jamstvo za otklanjanje nedostataka u jamstvenom roku.

Članak 26.

Za sva jamstva regulirana ovim Ugovorom, umjesto bankarske garancije Izvođač može dostaviti novčani polog u identičnom iznosu na IBAN Naručitelja:  **HR34 2407000 1809500006, MODEL HR68, poziv na broj: 9016-OIB uplatitelja, uz naznaku opis plaćanja „Jamstvo za \_\_\_\_ – EV 04/20“** otvoren kod OTP banke d.d.

RASKID UGOVORA

Članak 27.

Ako Izvođač ne ispuni bilo koju obvezu iz ovog Ugovora, Naručitelj ima pravo tražiti ispunjenje te obveze u primjerenom roku i u slučaju neispunjenja svojom voljom raskinuti Ugovor.

Naručitelj ima pravo raskinuti Ugovor:

* u slučaju iz stavka 1. ovog članka;
* ne izvodi radove sukladno projektnoj dokumentaciji, propisima i nalozima nadzornog inženjera;
* ukoliko se tijekom izvršenja ugovora utvrdi da Izvođač ima podizvođača, a koji nije predviđen u ovom Ugovoru i nema suglasnost Naručitelja;
* ako Izvođač postane nesolventan ili padne pod stečaj;
* ako Izvođač svojevoljno i iz bilo kojeg neopravdanog razloga odluči raskinuti Ugovor;
* u slučaju kašnjenja većeg od perioda pokrivenog maksimalnom ugovornom kaznom.

U slučaju raskida Ugovora krivnjom Izvođača, Naručitelj će platiti samo kvalitetno izvedene radove umanjeno za pretrpljene troškove i štetu nastalu raskidom ugovora. Naručitelj ima pravo aktivirati jamstvo za uredno ispunjenje ugovora i na naknadu štete sukladno odredbama Zakona o obveznim odnosima..

Raskid Ugovora mora se izvesti pisanim putem prema drugoj ugovornoj strani uz obavezno pozivanje na ugovorne odredbe na temelju kojih se vrši raskid.

Učinci raskida Ugovora stupaju na snagu sukladno odredbama Zakona o obveznim odnosima, a nakon što Naručitelj dostavi Izvođaču, odnosno Izvođač Naručitelju pisanu obavijest o raskidu ovog Ugovora.

RJEŠAVANJE SPOROVA

Članak 28.

Ugovorne strane se obvezuju da će eventualne sporove koji mogu proizaći iz ovoga Ugovora rješavati sporazumno. U slučaju nemogućnosti sporazumnog rješavanja, za sve sporove iz ovoga Ugovora ugovorne strane ugovaraju nadležnost stvarno nadležnog suda za mjesto sjedišta Naručitelja.

ZAVRŠNE ODREDBE

Članak 29.

Ovom Ugovoru priloženi su i čine njegov sastavni dio:

* Troškovnik i Ponudbeni list (Uvez ponude) ponude Izvođača
* Dozvola navedena u članku 3. ovog Ugovora

Članak 30.

Izmjene ili dopune Ugovoru moraju biti u pisanom obliku kako bi bile važeće. Izmjene Ugovora moguće su sukladno odredbama članka 315. – 321. ZJN 2016.

Članak 31.

Stranke su suglasne da Ugovor počinje provoditi obvezujuće učinke i stupa na snagu danom obostranog potpisa.

Članak 32.

Ugovor je sastavljen u 5 (pet) istovjetnih primjerka, od kojih 3 (tri) za Naručitelja i 2 (dva) za Izvođača.

KLASA:01/-04/20-40/1

URBROJ: \_\_\_\_\_\_\_\_\_\_\_\_\_

Za NARUČITELJA Za IZVOĐAČA

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_